琵琶洲
作者：嚴粲
朝代：宋

paragraphs: 琵琶古怨猶淒清，何年一抹橫煙汀。
人言隨波高下如浮萍，神鼇背負能亭亭。
不知水仙宮殿碧皎潔，玉絃遥映雲錦屏。
胡沙萬里音塵絕，獨與鸚鵡愁青冥。
天際歸舟認髣髴，江頭寒月傷伶仃。
悄然夜久天籟起，往往恍惚游百靈。
秋風嫋嫋兮水泠泠，俗耳箏笛兮誰能聽。
我眼如耳耳如鼻，妙處不言心獨醒。
鈞天住奏三千齡，石鍾水樂遺林坰，豈有寶器終飄零。
一朝詄蕩開天扃，帝命下取呵六丁。
陶梭共起變化隨雷霆，古餘山色空青青。